[Innocentius Episcopus servus servorum Dei, Venerabilibus fratribus Toletano Archiepiscopo, et ejus suffraganeis, salutem et Apostolicam benedictionem. Cum capiti suo membra singula debeant assentire, vos, quos Romana Ecclesia tanquam corporis sui membra provida dispositione gubernat, debetis diligere id quod amat. Quia igitur dilectus filius Abbas Cluniacensis Monasterii, cujus nos Patronos gerimus, utpote quod Romanos habuit Pontifices fundatores, ad partes Hispaniæ et Galiciæ pro reformatione ordinis circa domos, quas in partibus illis habere dignoscitur, se disposuit accessurum: et fraternitatem vestram rogandam duximus et monendam, per Apostolica vobis scripta mandantes, quatinus ipsum pro reverentia beati Petri et nostra, cum ad vos venerit, benignè recipere, ac honestè tractare curetis, ac consilium et auxilium vestrum, in quibus pro reformatione domorum et Ordinis indiguerit, ei studeatis liberaliter impertiri. Sententiam autem, si quam regulariter in Monachos suos inobedientes tulerit et rebelles, ad petitiones ipsius faciatis per Diœceses vestras usque ad satisfactionem congruam inviolabiliter observari. Datum Romæ apud S. Petrum V. Kalendas Februarii, Pontificatus nostri anno VII.]